題清遠峽廣慶寺壁
作者：郭祥正
朝代：宋

paragraphs: 平明下碧落，晚投清遠峽。
銀潢注地來，翠壁連天插。
中含五峰秀，寺載三車法。
龍歸石有痕，犀躍無遺柙。
直釣誰得魚，危磯待鷗狎。
長廊覽前題，習之最爲甲。
物理求其全，用材無乃狹。
渾詩亦可取，小雨纔一霎。
未能臻甫白，源長流不乏。
持盃聊酌茗，清風爲停箑。
超然望日下，嵐翠忽頽壓。
忍涕上孤舟，低頭隨雁鴨。